মানব সৃষ্টি নিয়ে মহান আল্লাহতায়ালার স্ট্রাটেজি ও সূন্নতটি বুঝা যায়, মহান নবীজী (সাঃ)র উপর নাযিলকৃত পবিত্র কোরআনের প্রথম ৫টি আয়াতের দিকে নজর দিলে। প্রথম নাযিলকৃত সুরা আলাকের ৫টি আয়াত নামায-রোযা বা হজ-যাকাত ফরজ করতে নাযিল হয়নি। নবীজী (সাঃ)র সাথে প্রথম সংযোগেই মহান আল্লাহতায়ালা তাঁকে “ইকরা” তথা পড়ার হুকুম দিয়েছেন। নামায-রোযা ও হজ-যাকাতের হুকুম এসেছে প্রায় এক যুগ পর। লক্ষ্য এখানে নবীজী (সাঃ) ও তাঁর অনুসারিদের মাঝে পবিত্র কোরআন পড়া তথা তা থেকে জ্ঞান লাভের সামর্থ্য সৃষ্টি। নবীজী (সাঃ) নিরক্ষর ছিলেন। কাগজের পৃষ্ঠা থেকে কোরআন পাঠের সামর্থ্য তাঁর ছিল না। তিনি পাঠ করতেন তার স্মৃতির পাতায় ক্ষোধিত কোরআন থেকে। কোরআন পাঠের সামর্থ্য বাড়াতেই মিশর, ইরাক, সিরিয়া, সূদান, মরক্কো, লিবিয়া, তিউনিসিয়া, আলজিরিয়া, মালি, মৌরতানিয়ার ন্যায় বহুদেশের জনগণ নিজেদের মাতৃভাষাকে দাফন করে আরবী ভাষাকে নিজ ভাষা রূপে গ্রহণ করেছিলেন। মাতৃভাষা পরিত্যাগ করা মানব ইতিহাসে নতুন কিছু নয়। মানুষ ভাষার জন্য বাঁচে না। বরং ভাষাকে বাঁচতে হয় মানুষের প্রয়োজন মেটাতে। সে সামর্থ্য না থাকলে মানব জীবন থেকে সে ভাষাকে বিদায় নিতে হয়। ইউরোপ-আমেরিকায় এসে বহু লক্ষ মুসলিম, হিন্দু, বৌদ্ধ ও নানা ভাষার লোক নিজেদের মাতৃভাষা পরিত্যাগ করে ইরাজী, ফরাসী ও নানা বিদেশী ভাষা শিখছে। সেটি নিছক উপার্জন বাড়াতে। এবং সেটি অন্যভাষীদের দর্শন, শিক্ষা-সংস্কৃতি, রাজনীতি, প্রশাসন ও ব্যবসার সাথে সংযোগ বাড়াতে। কিন্তু মানবের সবচেয়ে বড় প্রয়োজন তো অনন্ত-অসীম কালের পরকালীন জীবনকে জাহান্নামের আগুন থেকে বাঁচানো। সে জন্য অপরিহার্য হলো মহান আল্লাহতায়ালার নাযিলকৃত কোরআনের সাথে গভীর সংযোগ স্থাপন। সে জন্য জরুরী হলো কোরআনের ভাষা শিক্ষা। সে কারণেই প্রথম যুগের মুসলিমগণ নিজেদের মাতৃভাষা পরিত্যাগ করে কোরআনের ভাষা শিখেছেন। এতে তাদের যেমন সিরাতুল মুস্তাকীম চেনার সামর্থ্য বেড়েছে, তেমনি বেড়েছে সে পথে চলার সামর্থ্য। সে কালে তাদের গৌরব ও বিজয় এসেছে তো সে পথেই। আর আজকের মুসলিমগণ ইতিহাস গড়েছে পথভ্রষ্টতায়। আর পথভ্রষ্টতায় কি বিজয় বা ইজ্জত জুটে? সেটি তো অপমান ও জাহান্নামের পথ। তাই পথভ্রষ্টতা থেকে বাঁচাই তো মানব জীবনের সবচেয়ে গুরুত্বপূর্ণ এজেন্ডা। কোন ব্যক্তির জীবনে এর চেয়ে গুরুত্বপূর্ণ ইস্যু থাকতে পারেনা। সে এজেন্ডাকে মানব মনে স্থায়ী করতেই নামাযের প্রতি রাকাতে সুরা ফাতেহা পাঠের বিধান। সুরা ফাতেহাতে যে দোয়াটি নামাযের প্রতি রাকাতে পাঠ করতে বাধ্যতামূলক করা হয়েছে সেটি সম্পদ লাভ, সন্তান লাভ, ক্ষমতালাভ বা সুস্বাস্থ্য লাভের দোয়া নয়, সেটি হলো সিরাতুল মুস্তাকীম পাওয়া এবং পথভ্রষ্টতা থেকে বাঁচার দোয়া। কোনটি সিরাতুল মুস্তাকীম এবং কোনটি পথভ্রষ্টতা – সে জ্ঞানের সন্ধান মেলে তো পবিত্র কোরআনে। পবিত্র কোরআনের জ্ঞানার্জন এজন্যই ফরজ। কিন্তু প্রশ্ন হলো, আজকের মুসলিম জীবনে সিরাতুল মুস্তাকীম খুঁজে পাওয়া এবং পথভ্রষ্টতা থেকে বাঁচার বিষয়টি কতটা গুরুত্ব পেয়েছে? সে বিষয়ে ভয়ানক গুরুত্বহীনতা ধরে পড়ে তাদের শিক্ষাব্যবস্থায়। বরং পথভ্রষ্টতা বাড়াতেই বাংলাদেশর ন্যায় মুসলিম দেশগুলিতে স্কুল-কলেজ-বিশ্ববিদ্যালয়ের শিক্ষা-কার্যক্রমটি পরিচালিত হচ্ছে মহান আল্লাহতায়ালার নির্দেশিত টেক্সট বুক পবিত্র কোরআনকে পাশ কাটিয়ে। শিক্ষাব্যবস্থা পরিণত হয়েছে কোরআনের নির্দশনা থেকে দূরে সরানোর হাতিয়ারে। মহান আল্লাহতায়ালার হুকুম ও তাঁর শিক্ষানীতির বিরুদ্ধে এর বড় বিদ্রোহ ও অবাধ্যতা আর কি হতে পারে?